Syfer 3-kompetisie afgelas | Netwerk24
Die gewilde Syfer 3-kompetisie wat gebruiklik op die vooraand van die Amerikaanse Meesterstoernooi beslis word, sal in die afwesigheid van toeskouers weens die Covid-19-pandemie nie volgende maand plaasvind nie.
Die Syfer 3-kompetisie by die Meesters is 'n familie-affêre. Foto: Getty Images
Dié geliefde vertoon-byeenkoms by die Augusta National-baan, wat vir die eerste keer in 1960 gespeel is, word as een van die gewildste Meesters-tradisies beskou.
"Die pret en opwinding om die Meesters-deelnemers saam met hulle vriende en familie in aksie te sien is juis wat die Syfer 3-kompetisie so 'n spesiale deel van Meesters-week maak," sê Fred Ridley, voorsitter van die Augusta National.
"Ons besef daardie ervaring sou nie sonder gaste en toeskouers gedupliseer kon word nie en ons sien daarna uit om hierdie tradisie in die toekoms terug te bring."
Dit is 'n berugte feit dat geen wenner van die Syfer 3-kompetisie al daarin kon slaag om in dieselfde jaar die Meesters-titel te beklink nie.
Die Syfer 3-kompetisie, wat oor nege putjies beslis word, is weens gure weer in 2017 vir die eerste keer in sy geskiedenis afgelas.
Vanjaar se Meesters, wat aanvanklik in April sou plaasvind, is weens die koronavirus-pandemie na 12-15 November geskuif.